text: هي الوصفة واحدة من بين الوصفات الي بقيت براسي من اول ما شفتها في مجلة bbc . مقاديرها مو راكبين على بعضهم , و كل التوليفة ما بتدخل عقلي . ركفورد و بركولي و سبانخ و كمان بندورة , لك صلوا على محمد , بس مع ذلك بقيت عم تنوي كل فترة و فترة , جربيني , انا طيبة , رح تحبيني . لحد ما اتوفرت عندي كل مقاديرها و جربتها اول هل السنة , و كانت اول وصفة في حياتي اطبقها حرفيا بالغرامات لان كنت حابة شوف شو الطعمة الي بدها يانا ندوقها مبتكرة الوصفة . طول ما كنت عم حضرها كان في ابتسامة شريرة على طرف تمي , و منى النقاقة جواتي صرعت راسي , انو شرفي يا خانوم شو اخرة هل التخبيص , زودي شوي حليب , كتير كميته قليلة , انو مشان الله انسي صلصة البندورة , طيب حطيلها بصلة صغيرة , بنتي بلاه القرنبيط مشان خاطري , بس منى الحبابة كانت قررت انو ما ترد على منى الشريرة و رح تجربها متل ما قالت خالة Jane صاحبة الوصفة .
  حضرتها و لما دقت الصوص طلعت طعمته ممممم البلوتشيز مع التشدر ما اطيبها , طبقتها بالصحون الصغيرة و حسيتها رح تطلع شغلة طيبة و مميزة و تغير شكل , و كان التزامي بالمقادير عطاني شي جديد ما كنت رح اعرفه لو حطيت مقادير متل مو متعودة . تركتها لتاني يوم و خبزتها و بعدها نزلنا فيها , يممممم شو كانت طيبة , ما اتوقعت انو السبانخ و القرنبيط رح يطلعوا هيك يميي مع بقية التوليفة ” على فكرة دوما السبانخ مع الركفورد بيطلعوا شغلة طيبة كتير ” . حتى الي مو كتير اصحاب مع الركفورد عندي في البيت حبها , و اولادي حبوها كتير بالاجماع و هادا نادرا ما يصير , ما عدا القرنبيط . لهيك عم خليه بس بطبقي . هلا صارت الوصفة واحدة من الوصفات المفضلة عنا . و توتة توتة توتة خلصت الحتوتة .
  صحي قبل ما تخلص الحتوتة , بالمرات التانية الي حضرت الوصفة فيها عملت كم تعديل صغير , انتصرت منى الشريرة بالاخير , هلا انا مو كتير صحاب مع البروكولي لهيك حبيتها بالقرنبيط اكتر , بس هادا راي شخصي , انت حضريها بالي بتحبيه . كمان كمية البلوتشيز بتختلف حسب قوة النوع الي عندي . انا عني عم استعمل حوالي 25 غ لان النوع الي عندي كتير طعمته قوية . و كمان لا تزيدي الخبز على الاطباق لحتى يبقى فيها من الصوص مو تنشف على الاخير , و اخر الشي رح ارجع نزل الاستفتاء الي نزلته في الفيس بوك هون , الاستفتاء بيقول :
text: #000006
text: باستا،بروكولي،بلو تشيز،بندورة،جبنة تشدر،جبنة زرقا،خردل،ركفورد،سبانخ،صنوبر،طماطم،قرنبيط،معكرونة،وصفات رئيسية،وصفات نباتية
  وصفات تانية ممكن تعجبك
  سلطة المعكرونة الملونة نص بنص بنص
text: #000008
text: باستا،بروكولي،بلو تشيز،بندورة،جبنة تشدر،جبنة زرقا،خردل،ركفورد،سبانخ،صنوبر،طماطم،قرنبيط،معكرونة،وصفات رئيسية،وصفات نباتية
text: #000009
text: سلطة المعكرونة الملونة نص بنص بنص
text: #000011
text: والله يا منوش شكلها هالأكلة طيبة وانا مجربة هيك وصفة بتشبهها بس ما تجرأت ضيف البلو تشيز لأني ما بحبها يا ستي تسل ايديكي :zzz
text: #000014
text: اذا ما بتحبي الركفورد فيك تلغيها من الوصفة , لان كمان صوص الجبنة كتير طيب و مميز و غني
text: #000020
text: بعد زمان القمر الحلو ما بان
text: #000021
text: this dish looks very yummi, Ill try it when possible. I love blue cheese.
  Regarding your question, I don mind any new ingredients.. specially if I found the recipe in your website, coz I trust your taste. Who knows, sometimes new flavours become favorites. Salam
text: #000033
text: انا كمان بحبها كتير , و على اد ما جربت فيها وصفات , حتى الفطاير حطيتها معهن :grin يم يم يم
text: #000038
text: بتحطي للكيلو معلقة كبيرة و بتتركي بقية المقادير متل ما هي
text: #000041
text: هلأ أولا الوصفة ما كتير وااااو مشان بس ما تتفاجئي بس برأيي طيبة
  و تسلميلي يا منى أنا اشتريت خلص :grin
  بس اي كل ما بتطبخي طبخة جديدة احسبي حسابي بايميل :grin
text: #000043
text: منى أنا بعتلك الوصفة..
text: #000045
text: أخيراً جربت الوصفة، لذيذة فعلاً ونكهة الركفور بالصوص رائعة.
  بالنسبة للصوص الأبيض مع الأحمر ما حسيت في تناقض بيناتن، وأصلاً صوص البندورة اختفى تقريباً.
  الوصفة ما أخدت كتير وقت متل ما كنت متوقع ... بس طلع من وراها كومايات جلي
  بالنسبة للصور فالحقيقة ما عندي خبرة بالتصوير، بس صورتها بالموبايل ورح حمل الصورة على صفحة الفيسبوك.
  ألف شكر إلك أخت منى .. وبانتظار المزيد من وصفات الجبنة الزرقا 8)
text: #000046
text: منى يسلمو ايديكي الطبق شكلو كتير حلو بس بعتلك رسالة على الفيس بوك منشان تخصيص صفحات خاصة بماكولات الرضع من عمر اربع شهور لعمر السنتين واذا عندك وجبات اسفينا فيها لاني محتارة شو طعمي بنتي وعمرها خمس شهور فيا ريت تردي علي بسرعة والك جزيل الشكر
text: #000047